
KUVENDI


PROJEKTLIGJ

Nr.______/2026 

PËR PRONAT E PALUAJTSHME TË SHTETIT NË REPUBLIKËN E SHQIPËRISË


Në mbështetje të neneve 78, 81, pika 1 dhe 83, pika 1, të Kushtetutës së Republikës së Shqipërisë, me propozimin e Këshillit të Ministrave, Kuvendi i Republikës së Shqipërisë,

VENDOSI:


[bookmark: _heading=h.g80g29v6jh9y]KREU I
DISPOZITA TË PËRGJITHSHME

Neni 1
Objekti
1. Ky ligj rregullon regjimin juridik dhe procedurat administrative për administrimin, regjistrimin, inventarizimin, përditësimin dhe disponimin e pronave të paluajtshme të shtetit në Republikën e Shqipërisë, në përputhje me Kodin Civil dhe legjislacionin në fuqi për regjistrimin e pronave të paluajtshme.
2. Në veçanti, ky ligj përcakton:
a) mënyrën e administrimit të pronave të paluajtshme në pronësi të shtetit ose në përdorim apo pronësi  të njësive të vetëqeverisjes vendore;
b) procedurat e regjistrimit në regjistrin publik;
c) format dhe procedurat e disponimit të pronës shtetërore, përfshirë dhënien në përdorim, qira, enfiteozë, privatizim dhe shkëmbim sipas legjislacionit civil, me përjashtim të dhurimit;
ç) rregullat e transferimit të pronësisë ose të së drejtës së përdorimit të pronave të paluajtshme shtetërore, tek njësitë e vetëqeverisjes vendore;
d) kompetencat e organeve shtetërore përgjegjëse për administrimin e pronave të paluajtshme shtetërore;
dh) procedurën e ndryshimit të përgjegjësisë së administrimit mbi pronën e paluajtshme shtetërore ndërmjet institucioneve shtetërore, pa ndryshuar pronësinë.
3. Ky ligj nuk cenon regjimet e posaçme të pronave shtetërore të parashikuara në ligje të veçanta, por zbatohet për procedurat administrative, nëse këto ligje nuk parashikojnë ndryshe.



Neni 2
Qëllimi
Qëllimi i këtij ligji është rregullimi i mënyrës së trajtimit, administrimit dhe disponimit të pronave të paluajtshme të shtetit në Republikën e Shqipërisë, duke arritur standardizimin e procedurave, si dhe sigurimin e përdorimit të pronës shtetërore me efiçencë, nëpërmjet garantimit të zbatimit të parimit të llogaridhënies dhe transparencës. 

Neni 3
Fusha e zbatimit
1. [bookmark: _Hlk229391673]Ky ligj zbatohet për të gjitha pronat e paluajtshme shtetërore në Republikën e Shqipërisë, përveç rasteve kur në ligje të posaçme parashikohet ndryshe.
2. Për çështjet që nuk rregullohen nga ky ligj dhe nga ligjet sektoriale përkatëse, zbatohen dispozitat e Kodit Civil të Republikës së Shqipërisë.

Neni 4
Përkufizime
Për qëllime të këtij ligji, termat e mëposhtëm kanë këtë kuptim:
a) “Akt transferimi”, është vendimi i Këshillit të Ministrave për kalimin e së drejtës së pronësisë ose të drejtës së përdorimit të pronave të paluajtshme shtetërore nga pushteti qendror në njësitë e qeverisjes vendore;
b) “Akt përdorimi”, është vendimi i Këshillit të Ministrave për kalimin e së drejtës së përdorimit njësisë së vetëqeverisjes vendore, institucioneve të tjera shtetërore ose enteve publike. 
c) “E drejtë përdorimi”, është e drejta për ta poseduar dhe gëzuar frutat e pronës së paluajtshme shtetërore nga ana e institucionit apo entit që i është kaluar në përdorim;
ç) “Inventar i pronave të paluajtshme të shtetit”, është dokumenti ku regjistrohen paraprakisht të gjitha pronat e paluajtshme të shtetit gjatë procesit të identifikimit dhe transferimit të tyre; 
d) “Lista përfundimtare”, ёshtё inventari i pronave të paluajtshme të shtetit, të cilat i përkasin pushtetit qendror dhe lista e pronave të paluajtshme shtetërore të transferuara në pronësi të njësive të vetëqeverisjes vendore, pas përditësimit;
dh) “Përditësim” është procesi i saktësimit të listës dhe/ose të dhënave të pronës së inventarizuar apo që do të inventarizohet, sipas gjendjes reale nga konstatimi në terren dhe gjendjes juridike në raport me titujt e pronësisë private, të lëshuar sipas legjislacionit në fuqi;
e) “Përgjegjësi administrimi”, janë të drejtat dhe detyrimet për administrimin e pronës së paluajtshme shtetërore nga institucionet shtetërore apo entet publike kompetente sipas parashikimeve të këtij ligji,  në funksion të përdorimit të tyre me efiçencë, si dhe sipas qëllimit të përcaktuar në legjislacionin në fuqi;
ë) “Pronë e paluajtshme” është çdo send i paluajtshëm, sipas kuptimit të Kodit Civil, si toka, burimet e rrjedhjet e ujërave, drurët, ndërtesat, ndërtimet e tjera notuese të lidhura me tokën dhe çdo gjë që është e trupëzuar në mënyrë të qendrueshme e të vazhdueshme me tokën ose ndërtesën;
f) “Pronë e paluajtshme e shtetit” është çdo pronë e paluajtshme në pronësi të Republikës së Shqipërisë, apo të një njësie të vetëqeverisjes vendore, pavarësisht nëse i është dhënë në përdorim një ndërmarrje shtetërore ose shoqërie tregare shtetërore, apo enti publik.
g) “Pronë e paluajtshme publike” janë ato prona të paluajtshme të shtetit që kanë një nga këto karakteristika:
i. tagrat e përdorimit dhe nëse është rasti edhe të gëzimit mbi to, i ka jo vetëm shteti, por i gjithë publiku (një numër i papërcaktuar subjektesh), me përjashtim të kufizimeve apo rregullave të veçanta që mund të vendosen me ligje të veçanta. Këtu përfshihen si rregull pronat e shtetit që i shërbejnë drejtëpërdrejtë publikut, dhe aksesohen drejtëpërdrejtë prej tij. (Të tilla janë rrugët, parqet, lulishtet, kulltotat, pyjet etj., në ato raste kur këto lloje pronash janë në pronësi shtetërore) ose
ii. përmbushin funksione themelore të shtetit (të tilla si mbrojtja kombëtare, furnizimi me energji, ruajtja e shëndetit publik, etj,.)

gj) “Pronë e paluajtshme publike e patjetërsueshme”  janë ato prona të paluajtshme në pronësi të shtetit që jo vetëm përmbushin një nga karakteristikat e përcaktuara në shkronjën “g” të këtij neni, por gjithashtu, për nga natyra, funksioni dhe rëndësia e tyre, nuk mund të jenë, dhe as të kalohen, në pronësi të subjekteve të së drejtës private; 
gj) “Pronë e paluajtshme shtetërore jopublike” janë pronat e paluajtshme të shtetit që kanë regjim të njëjtë me pronën private dhe mund të disponohen sipas mënyrave të parashikuara nga Kodi Civil i Republikës së Shqipërisë;
h) “Privatizim” është procesi i transferimit të së drejtës së pronësisë mbi pronat e paluajtshme shtetërore, nga shteti te subjektet private.


KREU II
ORGANET SHTETËRORE PËRGJEGJËSE

Neni 5
Organet shtetërore përgjegjëse
Organet shtetërore përgjegjëse për trajtimin, administrimin, regjistrimin, inventarizimin, përditësimin dhe disponimin e pronave të paluajtshme të shtetit janë:
a) Këshilli i Ministrave;
b) Njësitë e vetëqeverisjes vendore;
c) Agjencia Shtetërore e Pronës;
ç)   Ministritë e linjës, si dhe 
      d) Entet publike. 

Neni 6
Këshilli i Ministrave
Këshilli i Ministrave:
a) [bookmark: _Hlk230065321]përcakton politikat e përgjithshme dhe drejtimet kryesore të administrimit të pronave të paluajtshme të shtetit;
b) cakton institucionin shtetëror përgjegjës për administrimin e pronave të paluajtshme të shtetit;
c) miraton ndryshimin e përgjegjësisë së administrimit të pronave të paluajtshme të shtetit;
ç) miraton transferimin e pronave të paluajtshme të shtetit në favor të njësive të vetëqeverisjes vendore;
d) miraton kalimin e të drejtës së përdorimit të pronave të paluajtshme shtetërore në favor të institucioneve shtetërore;
dh) merr vendim për revokimin e transferimit të së drejtës së pronësisë apo shfuqizimin e së drejtës së përdorimit, sipas neneve 30 dhe 33 të këtij ligji; 

Neni 7
Njësitë e vetëqeverisjes vendore
Njësitë e vetëqeverisjes vendore administrojnë, në përputhje me parimet e përcaktuara në këtë ligj dhe fushën e veprimtarisë së tyre, pronat e paluajtshme që u transferohen në pronësi ose në përdorim me vendim të Këshillit të Ministrave.

Neni 8
Agjencia Shtetërore e Pronës
1. Agjencia Shtetërore e Pronës është përfaqësuese e pronarit shtet “Republika e Shqipërisë”, për të gjitha pronat e patransferuara dhe të pacaktuara në përgjegjësi admnistrimi të institusioneve shtetërore.
2. Agjencia Shtetërore e Pronës, në përputhje me këtë ligj dhe me legjislacionin në fuqi, kryen detyrat e mëposhtme:
a) [bookmark: _Hlk230065549]kryen procesin e inventarizimit dhe përditësimit të pronave të paluajtshme të shtetit, sipas ligjit për përfundimin e proceseve kalimtare të pronësisë në RSH;
b) kryen procesin e regjistrimit të pronave të paluajtshme të shtetit;
c) i propozon ministrit përgjegjës për qeverisjen vendore transferimin e pronave të paluajtshme shtetërore në pronësi ose përdorim të njësive të vetëqeverisjes vendore;
ç) i propozon ministrit të drejtësisë ndryshimin e përgjegjësisë së administrimit të pronave të paluajtshme shtetërore te institucionet shtetërore;
d)  i propozon ministrit përgjegjës për qeverisjen vendore revokimin e transferimit të së drejtës së pronësisë apo shfuqizimin e së drejtës së përdorimit për njësitë e vetëqeverisjes vendore, në përputhje me nenet 29 dhe 32 të këtij ligji;
dh) shqyrton kërkesën e njësisë së vetëqeverisjes vendore për heqjen e kufizimeve apo kushteve dhe i propozon ministrit përgjegjës për qeverisjen vendore pranimin ose refuzimin e saj, sipas rastit.
3. Këshilli i Ministrave mund të ngarkojë Agjencinë Shtetërore të Pronës për të kryer procedurat e disponimit të pronave shtetërore, sipas përcaktimeve të këtij ligji dhe akteve nënligjore në zbatim të tij.

Neni 9
Ministritë e linjës
Ministritë e linjës administrojnë dhe disponojnë pronat e paluajtshme shtetërore që i kanë kaluar në përgjegjësi administrimi në përputhje me parimet dhe kriteret e përcaktuara në këtë ligj, ligjet e posaçme sektoriale, si dhe në aktin e kalimit.

Neni 10
Entet publike
Entet publike administrojnë pronat e paluajtshme që kanë në pronësi, përgjegjësi administrimi apo në përdorim në përputhje me parimet dhe kriteret e përcaktuara në këtë ligj.


KREU III
KATEGORITË E PRONAVE TË PALUAJTSHME TË SHTETIT

Neni 11
Kategorizimi i pronave të paluajtshme të shtetit
1. Sipas titullarit të së drejtës së pronësisë, pronat e paluajtshme të shtetit ndahen në prona të paluajtshme të pushtetit qendror dhe prona të paluajtshme të njësive të vetëqeverisjes vendore.
2. Sipas regjimit juridik të së drejtës së pronësisë, pronat e paluajtshme të shtetit ndahen në prona të paluajtshme publike , publike të patjetërsueshme dhe prona të paluajtshme jopublike.

Neni 12
Pronat e paluajtshme publike të patjetërsueshme
1. Pronat e paluajtshme publike të patjetërsueshme janë:
a) Vija bregdetare për të hyrë në tokë, bregu i detit, rëra bregdetare, plazhi, ujërat territoriale, shtretërit dhe brigjet e lumenjve, të përrenjve a rrjedhave të tjera ujore, liqeneve, lagunave dhe rezervuarëve natyrorë ose artificialë, ishujt dhe grumbullimet e rërës, të gurëve dhe dherave në shtretër të lumenjve, të liqeneve e rezervuarëve, sipas përcaktimit të legjislacionit në fuqi; 
b) Burimet natyrore dhe rezervat minerare e inertet, ashtu siç përcaktohen në legjislacionin në fuqi.

2. Për këto prona mund të rregullohet me ligje të tjera vetëm regjimi dhe kushtet e përdorimit ose gëzimit të tyre nga subjekte private, por pa kaluar të drejtën e pronësisë mbi to. Pronësia mbi këto pasuri nuk mund të fitohet as përmes parashkrimit fitues.


Neni 13
Pronat e tjera publike 

1. Janë prona të paluajtshme publike ndërtesat, trualli i tyre funksional, instalimet dhe objekte të tjera, të cilat janë të destinuara për qëllime të mbrojtjes kombëtare, të rendit dhe sigurisë publike.
2. Janë, gjithashtu, prona të paluajtshme publike, nëse i përkasin shtetit, edhe :
a) pronat e paluajtshme brenda zonave historike, arkeologjike dhe kulturore, si dhe parqeve me rëndësi kombëtare ose vendore;
b) pyjet, kullotat dhe livadhet, si dhe çdo lloj tjetër prone e paluajtshme e ndërtuar mbi to, që i shërben drejtpërdrejt mbrojtjes dhe zhvillimit të tyre; 
c) aktivet e ngurtësuara (ose të trupëzuara), që shërbejnë për kryerjen e shërbimeve publike si: 
i. rrugët dhe urat, hekurudhat dhe sistemet ndihmëse të lidhura me to; 
ii. infrastruktura aeroportuale; 
iii. sistemet e prodhimit dhe shpërndarjes së energjisë;
iv. sistemet e shërbimit të telekomunikacionit dhe të postës; 
v. sistemet e furnizimit me ujë të pijshëm, si dhe të derdhjeve të ujërave të zeza të qendrave të banuara; 
vi. parqet, lulishtet, sheshet publike në qytete e qendra të banuara; 
vii. ndërtesat së bashku me oborret që përdoren për shërbime që ofrohen nga shteti për arsimin, shkencën, kulturën dhe sportet, për shërbimin shëndetësor e shoqëror, për institucionet qendrore dhe vendore, si dhe rezidencat qeveritare së bashku me trojet mbi të cilat ngrihen këto prona;
viii. ndërtimet me interes të njohur historik, arkeologjik dhe kulturor; 

b) Pronat e paluajtshme publike sipas këtij neni, tjetërsohen vetëm sipas dispozitave të posaçme të parashikuara në ligje të veçanta. 


Neni 14
Pronat e paluajtshme shtetërore jopublike
Prona të paluajtshme shtetërore jopublike si toka bujqësore, troje, ndërtesa, aktive të ngurtësuara të ndërmarrjeve nën administrimin e shtetit, si dhe prona të tjera të këtij lloji, nëse nuk i nënshtrohen dispozitave të ligjeve të tjera të posaçme, kanë regjim juridik të barabartë me pronën private dhe i nënshtrohen rregullave të parashikuara në Kodin Civil. 

Neni 15
Regjistrimi i pronave të paluajtshme të shtetit
1. Agjencia Shtetërore e Pronës është institucioni përgjegjës për regjistrimin e pronave të paluajtshme të shtetit. 
2. Rregullat e hollësishme dhe procedurat që kryen Agjencia e Shtetërore e Pronës, si dhe bashkërendimi i punës me institucionet qendrore, njësitë e vetëqeverisjes vendore dhe ministritë e linjës, përcaktohen me vendim të Këshillit të Ministrave.

Neni 16
Regjistrime të tjera
1. Në regjistrin kadastral regjistrohen edhe:
a) përfitimi publik që vjen nga një pronë ose funksioni themelor, që një pronë e paluajtshme publike përmbush;
b) kufizimet e përdorimit të pronës së paluajtshme, përfshirë mos-ndryshimet e destinacionit, me qëllim ruajtjen e karakteristikave të saj dhe mirëmbajtjen; 
c) kushtet e së drejtës të përdorimit publik të pronës; 
ç) kushtet e garantimit të realizimit të funksioneve që ajo përmbush. 
2. Përcaktimet dhe kufizimet e shënuara në regjistrin kadastral, sipas pikës 1 të këtij neni, mund të hiqen ose të ndryshohen me vendim të Këshillit të Ministrave për pronat e paluajtshme të pushtetit qendror në këto raste: 
a) kur karakteristikat e shënuara në regjistrin kadastral nuk përputhen me kriteret e përcaktuara në shkronjën “g”, të nenit 4 dhe neneve 12 dhe 13 të këtij ligji;
b) kur gjendja e pronës ka ndryshuar ose rrethanat që kanë justifikuar vendosjen e kufizimeve nuk ekzistojnë më.


KREU IV
ADMINISTRIMI I PRONAVE TË PALUAJTSHME TË SHTETIT

Neni 17
Parimet e administrimit të pronës shtetërore
Procesi i administrimit të pronës shtetërore udhëhiqet nga parimet e mëposhtme:
a) transparenca mbi administrimin e pronave të paluajtshme të shtetit;
b) mosdiskriminimi dhe trajtimi i barabartë;
c) konkurrenca e drejtë dhe e ndershme;
ç)  ruajtja dhe garantimi i interesit publik; 
d) ruajtja e karakteristikave dhe të vlerave unike të pronës; 
dh) ruajtja dhe rritja e vlerës ekonomike të pronës; 
e) ruajtja e treguesve ekologjikë të njësisë së pronës së paluajtshme, sipas parimit të dobishmërisë më të madhe publike.

Neni 18
Kalimi në përgjegjësi administrimi
1. Institucionet shtetërore apo entet publike mund të kërkojnë kalimin në përgjegjësi administrimi të tyre të një prone të paluajtshme shtetërore, që i shërben për kryerjen e një veprimtarie në fushën e përgjegjësisë së tyre.
2. Kërkesa paraqitet pranë Agjencisë Shtetërore të Pronës dhe duhet të shoqërohet me një relacion të argumentuar mbi nevojën funksionale të organit shtetëror ose entit publik për përdorimin e pronës së paluajtshme, në përputhje me fushën përkatëse të përgjegjësisë.
3. Agjencia Shtetërore e Pronës, kur përmbushen kushtet e përcaktuara në pikat 1 dhe 2 të këtij neni, i propozon ministrit të drejtësisë, me qëllim paraqitjen në Këshillin e Ministrave, kalimin e pronës së paluajtshme në përgjegjësi administrimi të kërkuesit. 
4. Këshilli i Ministrave miraton me vendim kalimin në përgjegjësi administrimi të pronës. Në vendim përcaktohen:
a) të dhënat kadastrale identifikuese të pronës objekt kalimi;
b) qëllimin e kalimit të kësaj prone;
c) detyrimin e institucionit shtetëror apo entit publik për mirëmbajtjen e pronës.
5. Vendimi i Këshillit të Ministrave që kalon pronën e paluajtshme në përgjegjësi administrimi, mund të përcaktojë kufizime për përdorimin, administrimin dhe disponimin e pronës, sipas rastit.
6. Vendimi i Këshillit të Ministrave regjistrohet nga Agjencia Shtetërore e Pronës në regjistrin kadastral.



Neni 19
Ndryshimi i përgjegjësisë së administrimit
1. Këshilli i Ministrave ndryshon përgjegjësinë e administrimit nga një institucion shtetëror ose ent publik te një tjetër në rastet kur:
a) institucioni përgjegjës nuk administron pronën, në përputhje me rregullat dhe qëllimin e kalimit në përgjegjësi administrimi, përcaktuar në vendimin e Këshillit të Ministrave;
b) ndryshojnë karakteristikat e pronës;
c) përdorimi më i dobishëm i pronës mund të realizohet nën administrimin e një institucioni  tjetër shtetëror ose publik, sipas relacionit të organit publik kërkues.
2. Nëse një institucion shtetëror, për shkak të ndryshimit të kompetencave, ose për shkak të rrethanave të tjera, nuk përdor pronën ose një pjesë të saj për qëllimin për të cilën i është kaluar në përgjegjësi administrimi, ai është i detyruar që brenda 15 ditëve nga dita e ndryshimit të njoftojë Agjencinë Shtetërore të Pronës. Në këtë rast, Agjencia i propozon ministrit të drejtësisë, me qëllim paraqitjen në Këshillin e Ministrave, ndryshimin e përgjegjësisë së administrimit të kësaj prone.
3. Vendimi i Këshillit të Ministrave për ndryshimin e përgjegjësisë së administrimit regjistrohet në regjistrin kadastral.

Neni 20
Pronat e paluajtshme të shtetit në përgjegjësi administrimi të institucioneve qendrore, që u kalojnë me destinacion palëve të treta
1. Pronat e paluajtshme të shtetit, të cilat u kalojnë në përgjegjësi administrimi institucioneve qendrore, sipas dispozitave të këtij ligji, për t’u vendosur në dispozicion të subjekteve të së drejtës private, që synojnë realizimin e një interesi publik pa qëllim fitimi, të themeluara dhe që funksionojnë sipas legjislacionit në fuqi për organizatat jofitimprurëse, përdoren për një periudhë jo më shumë se 10 vjeçare nga subjekti privat jofitimprurës, me të drejtë ripërtëritje, kur destinacioni i përdorimit dhe zhvillimit të pronës nuk ndryshon dhe kur në pronë është kryer investim mbi 5 milionë euro për qëllimet e aktivitetit të tij.
2. Në çdo rast, në kontratën e përdorimit do të specifikohet se pronës nuk mund t’i ndryshohet destinacioni. Në asnjë rast kjo pronë, së bashku me ndërtimet, investimet dhe përmirësimet e saj, të cilat shërbejnë për interes publik, nuk mund të jetë objekt i asnjë barre hipotekore apo procedure ligjore nga kreditorët e subjektit juridik privat jofitimprurës, për të realizuar vjeljen e detyrimeve që këta kreditorë kanë ndaj personit juridik privat jofitimprurës. Modeli tip i kontratës së përdorimit miratohet me vendim të Këshillit të Ministrave.
3. Në rast se prona nuk përdoret në përputhje me qëllimin dhe destinacionin për të cilin është dhënë në përdorim, Këshilli i Ministrave i ndryshon përgjegjësinë e administrimit të pronës, duke përcaktuar dhe përfundimin e dhënies në përdorim. Të drejtat dhe detyrimet e palëve rregullohen sipas dispozitave të kontratës përkatëse.
4. Institucioni që ka në përgjegjësi administrimi pronën dhe ka lidhur kontratën e përdorimit, ka detyrimin të monitorojë zbatimin e kontratës nga subjekti privat dhe të raportojë pranë Agjencisë Shtetërore të Pronës çdo shkelje të saj.

Neni 21
[bookmark: _Hlk229642398]Kalimi i të drejtës së përdorimit të pronave të paluajtshme shtetërore
1. [bookmark: _heading=h.pjzeygrkrjr4]Këshilli i Ministrave, me vendim, mund të kalojë të drejtën e përdorimit të pronave të paluajtshme shtetërore në pronësi të Republikës së Shqipërisë, duke përcaktuar kushtet, afatin dhe mënyrën e ushtrimit të kësaj të drejte.
2. E drejta e përdorimit të pronave të paluajtshme shtetërore i transferohet:
a) drejtpërdrejt enteve publike me kërkesë të tyre;
b) institucioneve të varësisë së ministrive nëpërmjet kalimit në përgjegjësi administrimi të ministrisë përkatëse.
3. Transferimi i së drejtës së përdorimit kërkohet nga përfituesi, nëpërmjet një relacioni të arsyetuar, i cili justifikon nevojën për përdorimin e pronës së paluajtshme shtetërore. Relacioni duhet të përmbajë, ndër të tjera, elementet e mëposhtme:
a) dobishmërinë publike të përdorimit të pronës së paluajtshme shtetërore;
b) nevojën funksionale dhe institucionale të kërkuesit për përdorimin e pronës;
c) afatin e përdorimit, nëse është i përcaktuar;
ç) veprimtarinë, aktivitetin, mënyrën dhe formën e përdorimit të pronës së paluajtshme.
4. Kërkesa së bashku me dokumentacionin shoqërues përkatës paraqitet në Agjencinë Shtetërore të Pronës, nga enti publik ose ministria përkatëse sipas pikës 2, të këtij neni.
5. Pas verifikimit të përmbushjes së kushteve të parashikuara në këtë nen, Agjencia Shtetërore e Pronës i propozon ministrit të drejtësisë për paraqitje në Këshillin e Ministrave, transferimin e së drejtës së përdorimit mbi pronën e paluajtshme shtetërore në favor të përfituesit, i cili është një prej subjekteve të përcaktuar në pikën 2 të këtij neni.
6. Vendimi i Këshillit të Ministrave përcakton kushtet, afatin dhe mënyrën e përdorimit të pronës së paluajtshme nga enti publik apo institucioni i varësisë përfitues. Zbatimi i kushteve të përcaktuara në vendimin e Këshillit të Ministrave monitorohet nga Agjencia Shtetërore e Pronës nëpërmjet raportimeve që përfituesi i përcjell Agjencisë.
7. Në rast të mos respektimit të kushteve dhe/ose kritereve nga enti publik apo institucioni i varësisë përfitues, tek i cili është transferuar e drejta e përdorimit, Agjencia Shtetërore e Pronës njofton këtë të fundit dhe ministrinë përkatëse, sipas rastit, për konstatimin e mos respektimit të kushteve apo kufizimeve dhe nisjen e procedurave për të kërkuar shfuqizimin e së drejtës së përdorimit, sipas këtij ligji.
8. Enti publik apo institucioni i varësisë përfitues ka të drejtë të paraqesë argumente dhe raport të detajuar mbi mënyrën e përdorimit të pronës në përputhje me kushtet dhe kriteret e përcaktuara nga ky ligj dhe të korrigjojë shkeljet brenda 30 ditëve nga data e njoftimit të Agjencisë.
9. Në rast se shkeljet nuk korrigjohen, brenda afatit të përcaktuar në pikën 8 të këtij neni, Agjencia Shtetërore e Pronës i propozon ministrit të drejtësisë/ me qëllim paraqitjen në Këshillin e Ministrave, shfuqizimin e së drejtës së përdorimit.
10. [bookmark: _Hlk229642414]E drejta e përdorimit të pronave të paluajtshme shtetërore mund të transferohet , me vendim të Këshillit të Ministrave, edhe në rast delegimi apo transferimi të kompetencave, për të garantuar ushtrimin efektiv të funksioneve publike. 
11. Në rastet kur kalimi i së drejtës së përdorimit të pronës së paluajtshme shtetërore kryhet nga ministritë e linjës te institucionet e tyre të varësisë, transferimi miratohet me urdhër të ministrit përkatës, me kusht që kjo të mos bjerë ndesh me përcaktimet e vendimit të Këhsillit të Ministrave përmes të cilit i është dhënë prona në përgjegjësi administrimi ministrisë përkatëse.

KREU V
TRANSFERIMI TEK NJËSITË E VETËQEVERISJES VENDORE


Neni 22
[bookmark: _Hlk230250496]Prona që u transferohen njësive të vetëqeverisjes vendore
1. Njësitë e vetëqeverisjes vendore mund të kërkojnë transferimin në favor të tyre të pronave që përdoren për realizimin e funksioneve dhe/ose shërbimeve për komunitetin në përputhje me legjislacionin në fuqi për vetëqeverisjen vendore.
2. Në rastet e delegimit të kompetencave nga pushteti qendror te njësitë e vetëqeverisjes vendore, kur ushtrimi i kompetencave të deleguara kërkon përdorimin e një pasurie të paluajtshme shtetërore, kësaj njësie mund t’i transferohen pasuri të paluajtshme, me vendim të Këshillit të Ministrave, për aq sa është e nevojshme për ushtrimin efektiv të funksioneve të deleguara.

Neni 23
Format e transferimit
Transferimi i pronës nga pushteti qendror në njësitë e qeverisjes vendore, sipas këtij ligji bëhet në njërën nga format e mëposhtme: 
a) në pronësi; ose 
b) në përdorim.

Neni 24
Kërkesa për transferimin
1. Njësia e vetëqeverisjes vendore paraqet kërkesë për transferimin e një ose disa pronave të paluajtshme pranë Agjencisë Shtetërore të Pronës, shoqëruar me një relacion të arsyetuar mbi shkaqet që diktojnë transferimin. Relacioni duhet të përmbajë, por pa u kufizuar në:
a) qëllimin e përdorimit të pronës së paluajtshme shtetërore nga njësia e vetëqeverisjes vendore, në përputhje me funksionet dhe kompetencat e saj ligjore;
b) dobishmërinë dhe funksionalitetin e pronës së paluajtshme në ushtrimin e veprimtarisë së njësisë së vetëqeverisjes vendore.
2. Agjencia Shtetërore e Pronës shqyrton kërkesën brenda 30 ditëve, duke analizuar nevojën për transferimin e pronës, efiçencën dhe dobishmërinë e pronës së paluajtshme të shtetit që kërkohet të transferohet dhe qëllimin e këtij transferimi.
3. Në rast të përmbushjes së kushteve për transferimin sipas parashikimeve të pikës 1 dhe 4 të këtij neni, Ministri përgjegjës për pushtetin vendor i propozon Këshillit të Ministrave, vendimin për transferimin e pronës së paluajtshme shtetërore në favor të njësisë së vetëqeverisjes vendore.
4. Në çdo rast, propozimi duhet të shoqërohet me pëlqimin/miratimin e këshillit përkatës të vetëqeverisjes vendore për transferimin e pronës.

Neni 25
Kufizimet
Në çastin e kalimit të së drejtës së pronësisë, Këshilli i Ministrave mund të vendosë kushte dhe kufizime mbi këtë të drejtë. Këto kushte dhe kufizime duhet të jenë vetëm për të siguruar maksimumin e përfitimeve publike ose mbrojtjen e një karakteristike të veçantë të pronës.

Neni 26
Llojet e kufizimeve
Kufizime mbi të drejtën e pronësisë janë:
a) Ndalimi i ndryshimit të destinacionit dhe/ose qëllimit të përcaktuar në aktin e transferimit pa miratimin e Këshillit të Ministrave;
b) Përdorimi i pronës në mënyrë që të garantojë ruajtjen e karakteristikave unikale të saj sipas kushteve të përcaktuara në vendimin e transferimit;
c) Për disa prona mund të ndalohet e drejta e tjetërsimit ose e dhënies në përdorim të të tretëve pa miratimin e Këshillit të Ministrave. 

Neni 27
Tjetërsimi ose dhënia në përdorim e pronës së fituar nga transferimi
Njësitë e qeverisjes vendore nuk mund të tjetërsojnë pronën e transferuar në pronësi sipas këtij ligji në asnjë nga mënyrat e njohura nga legjislacioni në fuqi, ndaj një personi fizik a juridik privat, në njërin nga këto raste: 
a) Ka një kusht ose kufizim që i ndalon atij tjetërsimin ose dhënien në përdorim, përfshirë dhënien me qira për një periudhë më shumë se 5 vjeçare apo enfiteozë. 
b) Prona është e domosdoshme për kryerjen e një funksioni të qeverisjes vendore.

Neni 28
Përdorimi i të ardhurave nga tjetërsimi ose dhënia në përdorim e pronës
Të ardhurat nga tjetërsimi ose dhënia në përdorim e pronës duhet të përdoren vetëm për realizimin e funksioneve të njësive të qeverisjes vendore.

Neni 29
Heqja e kushteve ose kufizimeve për pronën
1. Njësitë e vetëqeverisjes vendore mund t’i kërkojnë Këshillit të Ministrave heqjen e një kushti ose të një kufizimi për pronat që i janë transferuar në pronësi sipas këtij ligji. Kërkesa shoqërohet nga një relacion i detajuar ku argumentohet nevoja e heqjes së kushtit apo kufizimit bazuar në ekzistencën e një interesi publik aktual që justifikon heqjen e kushtit ose kufizimit. 
2. Kërkesa për heqjen e kushtit apo kufizimit  i përcillet Agjencisë Shtetërore të Pronës, e cila brenda 30 ditëve pas marrjes së  saj, ia dërgon ministrit përgjegjës për pushtetin vendor, me qëllim paraqitjen në Këshillin e Ministrave. 
3. Vendimi i Këshillit të Ministrave për heqjen e kushtit apo kufizimit regjistrohet në regjistrin kadastral.

Neni 30
Revokimi i transferimit të pronësisë
1. Këshilli i Ministrave, me propozimin e Ministrit të Pushtetit Vendor, revokon transferimin e së drejtës së pronësisë kur: 
a) prona nuk i shërben më realizimit të funksioneve ose shërbimeve, të njohura me ligj nga njësitë e vetëqeverisjes vendore; 
b) prona, që ka kaluar në pronësi të njësisë së vetëqeverisjes vendore, përfshihet në fushën e veprimit të ligjit për kthimin dhe kompensimin e pronave;
c) nëse prona i shërben interesit publik të Republikës së Shqipërisë sipas një projekti apo plani të miratuar nga institucionet kompetente.
2. Në çdo rast, revokimi i transferimit të së drejtës së pronësisë duhet të jetë në përputhje me parimin e proporcionalitetit.


Neni 31
E drejta e njësive të vetëqeverisjes vendore mbi pronat e dhëna në përdorim
1. Kur një njësie të qeverisjes vendore i jepet e drejta e përdorimit për një pronë, Këshilli i Ministrave, në aktin e transferimit, përcakton kushtet e përdorimit të saj. 
2. Kushtet e përdorimit të çdo prone respektojnë pavarësinë e njësive të qeverisjes vendore për përmbushjen e funksioneve me të cilat lidhet kjo pronë.

Neni 32
Përgjegjësia financiare mbi pronat që transferohen
1. Në rast se Këshilli i Ministrave do të vendosë një kusht, që i shkakton njësive të vetëqeverisjes vendore kosto për mirëmbajtjen ose për përmirësimin e pronës, ai do t’u sigurojë njësive të vetëqeverisjes vendore fonde financiare për përballimin e këtyre shpenzimeve. 
2. Sa herë që Këshilli i Ministrave u jep të drejta përdorimi mbi një pronë njësive të vetëqeverisjes vendore, ai sipas rastit, mund t’u sigurojë atyre mjete të nevojshme për shfrytëzim dhe mirëmbajtjen e kësaj prone. 
3. Kushtet e përdorimit shoqërohen me detyrimet përkatëse financiare të njësive të vetëqeverisjes vendore dhe asaj qendrore për mirëmbajtjen dhe përmirësimin e pronës.

Neni 33
Shfuqizimi i së drejtës së përdorimit të pronës
Këshilli i Ministrave vendos për shfuqizimin e së drejtës të përdorimit të një prone nga njësitë
e vetëqeverisjes vendore në këto raste:
a) Kur funksioni i deleguar, për të cilin prona është transferuar, përfundon ose ndërpritet;
b) Në çastin kur Këshilli i Ministrave vëren se prona nuk po përdoret nga njësia e vetëqeverisjes vendore sipas kushteve dhe/ose kufizimeve të përdorimit të pronës në fjalë. 

Neni 34
Raportimi
1. [bookmark: _heading=h.6he42mwr5bfv]Për pronat që u transferohen njësive të vetëqeverisjes vendore, këto të fundit raportojnë një herë një vit pranë Agjencisë Shtetërore të Pronës mbi zbatimin e kushteve dhe/ose kufizimeve të vendosura në vendimin e Këshillit të Ministrave për transferimin.
2. Në rast konstatimi të mos respektimit të kushteve dhe/ose kritereve nga njësitë e vetëqeverisjes vendore, Agjencia Shtetërore e Pronës njofton njësinë e vetëqeverisjes vendore përkatëse për konstatimin e mos respektimit të kushteve apo kufizimeve dhe nisjen e procedurave për revokimin e së drejtës së pronësisë apo shfuqizimin e së drejtës së përdorimit, sipas këtij ligji.
3. Njësia e vetëqeverisjes vendore ka të drejtë të paraqesë argumente dhe raport të argumentuar mbi mënyrën e përdorimit të pronës në përputhje me kushtet dhe kriteret e përcaktuara nga ky ligj dhe të korrigjojë shkeljet.
4. Në rast se shkeljet nuk korrigjohen, procedohet me revokimin e së drejtës së pronësisë apo shfuqizimin e së drejtës së përdorimit.
5. Në këtë rast, nuk kërkohet pëlqimi/miratimi i njësisë së vetëqeverisjes vendore të cilës i revokohet e drejta e pronësisë apo i shfuqizohet e drejta e përdorimit.



KREU VI
PJESËTIMI I PRONËS NË BASHKËPRONËSI PRIVATE DHE SHTETËRORE

Neni 35
Parimet e pjesëtimit të pronës së paluajtshme në bashkëpronësi private dhe shtetërore
1. Pjesëtimi i pronës së paluajtshme shtetërore në bashkëpronësi me subjekte private realizohet në përputhje me parimet e mëposhtme: 
a) Parimi i ligjshmërisë, sipas të cilit, pjesëtimi i pronës së paluajtshme shtetërore kryhet në përputhje me këtë ligj dhe legjislacionin në fuqi, duke respektuar kompetencat e organeve shtetërore dhe procedurat përkatëse;
b) Parimi i interesit publik, sipas të cilit pjesëtimi i pronës së paluajtshme shtetërore udhëhiqet nga përparësia e interesit publik ndaj interesave private, duke garantuar që prona e paluajtshme shtetërore të shërbejë për qëllime publike, sociale, ekonomike ose strategjike;
c) Parimi i proporcionalitetit, sipas të cilit, masat dhe format e pjesëtimit të pronës zgjidhen në përpjesëtim të drejtë me qëllimin e ndjekur, duke mos tejkaluar atë që është e domosdoshme për realizimin e pjesëtimit dhe duke respektuar raportin e pjesëve takuese të bashkëpronarëve;
ç) Parimi i sigurisë juridike, sipas të cilit, procedurat e pjesëtimit garantojnë qartësi, parashikueshmëri dhe stabilitet të marrëdhënieve juridike ndërmjet shtetit dhe subjekteve private bashkëpronare, si dhe mbrojtjen e të drejtave të fituara ligjërisht;
d) Parimi i unitetit të pronës së paluajtshme shtetërore, sipas të cilit pjesa takuese e pronës së paluajtshme shtetërore duhet të jetë kufitare me pronë tjetër shtetërore nëse ka.
2. Çdo procedurë pjesëtimi synon garantimin e ruajtjes dhe nëse është e mundur, rritjes së vlerës ekonomike, sociale dhe funksionale të pronës shtetërore, duke shmangur çdo cenim të pajustifikuar të interesit publik ose të të drejtave të ligjshme të bashkëpronarëve privatë.

Neni 36
[bookmark: _Hlk230250829]Procedura për pjesëtimin e pronës në bashkëpronësi
1. [bookmark: _heading=h.83172ryzdkgy]Pjesëtimi i pronës e cila rezulton të jetë në bashkëpronësi private dhe shtetërore bëhet me marrëveshje midis palëve sipas parashikimeve të Kodit Civil, si dhe parimeve të përcaktuara në nenin 35 të këtij ligji.
2. Përfaqësues i pronës së paluajtshme të shtetit në këtë proces është institucioni që ka në pronësi ose përgjegjësi administrimi pronën e paluajtshme shtetërore.
3. [bookmark: _heading=h.ap4vd6euf5as]Palët me marrëveshje midis tyre kontraktojnë një ekspert të licencuar në vlerësimin e pasurive të paluajtshme, i cili kryen vlerësimin e pronës objekt bashkëpronësie, si dhe harton raportin e vlerësimit i cili i vihet në dispozicion palëve.
4. Eksperti i licencuar për vlerësimin e pasurive të paluajtshme, gjatë procedurës së pjesëtimit, bazohet në parimet e përcaktuara në nenin 35 të këtij ligji.
5. Palët në marrëveshjen e tyre duhet të marrin në konsideratë raportin e vlerësuesit. Në rast se palët nuk bien dakord me raportin e vlerësuesit, kanë të drejtë të kërkojnë një vlerësim të dytë.
6. [bookmark: _Hlk230250859]Në rast se palët nuk arrijnë marrëveshje për pjesëtimin fizik të pronës në bashkëpronësi, dhe kur përdorimi i pronës nga shteti është i nevojshëm për realizimin e një interesi publik, shteti mund të realizojë pjesëtimin nëpërmjet kompensimit të drejtë të pronarit privat, në vlerë financiare ose në natyrë me pronë tjetër me vlerë të barabartë.
7. Në rast se palët nuk arrijnë në një marrëveshje midis tyre sipas përcaktimeve të mësipërme, pjesëtimi i pronës kryhet në gjykatë.
8. Shpenzimet e ekspertit janë në ngarkim të palëve, ku për palën shtet mbulohen nga buxheti i organit publik që ka në pronësi ose përgjegjësi administrimi pronën e paluajtshme shtetërore.


KREU VII
PËRDITËSIMI, INVENTARIZIMI DHE KONFLIKTET E PRONËSISË

[bookmark: _heading=h.mw6fxwyez8c]

Neni 37
Përditësimi dhe pronat e painventarizuara
1. [bookmark: _heading=h.iiw5w1ynxvdh]Përditësimi i pronave shtetërore dhe inventarizimi i pronave që nuk janë inventarizuar më parë, kryhen në përputhje me përcaktimet e kreut IV të ligjit nr. 20/2020 “Për përfundimin e proceseve kalimtare të pronësisë në RSH” 
2. Pas përfundimit të përditësimit, inventarizimit dhe regjistrimit të pronave shtetërore, evidentimi i listës së këtyre pronave dhe nxjerrja e informacionit të pronësisë mbi to, kryhet përmes regjistrit të pasurive të paluajtshme.
3. Në rast se pas përfundimit të efekteve të ligjit nr. 20/2020, për shkak të ndryshimit të gjendjes juridike të pronësisë dhe miratimit të titujve të rinj të pronësisë private mbi pasurinë shtetërore, ose për shkak të gabimeve apo ometimeve të mëparshme në procedurat e përditësimit dhe inventarizimit, paraqiten raste sporadike të pasurive të paluajtshme shtetërore që kanë nevojë për përditësim, ASHP zbaton për ëto raste të njëjtat rregulla dhe procedura si në ligjin e sipërpërmendur.
[bookmark: _heading=h.k7pj6vaeuvs]
Neni 38
[bookmark: _Hlk229642816]Konflikti i pronësisë
1. Për pronat  e paluajtshme shtetërore për të cilat subjektet private posedojnë tituj pronësie të lëshuara nga organet administrative para hyrjes në fuqi të këtij ligji, që nuk janë të pasqyruara në regjistrat hipotekorë dhe/ose në regjistrin kadastral, subjektet private duhet të paraqesin kërkesë për regjistrim në Agjencinë Shtetërore të Pronës brenda 12 muajve nga hyrja në fuqi e këtij ligji. Në rast refuzimi të kërkesës, Agjencia nuk regjistron pronën por bën shënimin përkatës në regjistrin kadastral mbi ekzistencën e pretendimit për të drejtën e pronësisë. Refuzimi i regjistrimit të kërkesës nuk sjell efekte për vlefshmërinë ose jo të titullit të pronësisë së refuzuar. 
2. Kur kërkesa për regjistrim, e paraqitur brenda afatit të përcaktuar në pikën 1 të këtij neni, ka si objekt një pasuri të paluajtshme shtetërore publike që nuk mund të tjetërsohej sipas legjislacionit përkatës, Agjencia Shtetërore e Pronës njofton Avokaturën e Shtetit, me qëllim ushtrimin e padisë për konstatimin e pavlefshmërisë së titullit të pronësisë, sipas legjislacionit në fuqi. Kur pasuria është pronë shtetërore jopublike, Agjencia Shtetërore e Pronës njofton institucionin shtetëror përgjegjës dhe procedon me përditësimin e inventarit dhe listave të pronave shtetërore, në përputhje me parashikimet e këtij ligji.
3. Dispozitat e pikës 1 të këtij neni nuk zbatohen kur subjekti paraqet vendim gjyqësor të formës së prerë, i cili ka përcaktuar të drejtën e pronësisë mbi pasurinë e paluajtshme objekt shqyrtimi.
4. Pala së cilës i është refuzuar plotësisht apo pjesërisht regjistrimi sipas pikës 1 të këtij neni, ka të drejtën të zgjidhë në rrugë gjyqësore pretendimet për të drejtat e pronësisë, sipas legjislacionit në fuqi. Në këtë rast, Agjencia Shtetërore e Pronës ka detyrimin që të njoftojë Avokaturën e Shtetit mbi ekzistencën e konfliktit të pronësisë, duke i përcjellë dokumentacionin përkatës, me qëllim përfaqësimin dhe mbrojtjen e interesave të Republikës së Shqipërisë në procesin gjyqësor.
5. [bookmark: _Hlk229642833]Parashikimet e paragrafit 1 dhe 4 të këtij neni nuk gjejnë zbatim për titujt e pronësisë që krijohen sipas parashikimeve të ligjit të posaçëm për përfundimin e proceseve kalimtare të pronësisë në Republikën e Shqipërisë. 
6. Në rast të paraqitjes së titullit për regjistrim brenda afatit 12 (dymbëdhjetë) mujor, të përcaktuar në pikën 1 të këtij neni, subjektet përjashtohen nga detyrimi për pagesën e kamatëvonesave. Nëse titulli paraqitet për regjistrim përtej afatit 12 mujor, subjekti nuk përfiton nga përjashtimi i mësipërm dhe zbatohet kamatëvonesa e plotë, e llogaritur që nga fillimi i vonëses në paraqitjen e kërkesës për regjistrim.

Neni 39
Ndalimi i tjetërsimit para regjistrimit
Në përputhje me nenin 195 të Kodit Civil, ndalohet çdo veprim tjetërsimi i pronës nga njësitë e vetëqeverisjes vendore, pas hyrjes në fuqi të këtij ligji, pa u kryer më parë regjistrimi i saj në regjistrin publik. Përjashtim bëjnë rastet kur njësia e vetëqeverisjes vendore vepron në kuadër të kalimit në pronësi të trojeve të dhëna për ndërtim para hyrjes në fuqi të ligjit nr. 20/2020.


KREU VIII
DISPONIMI I PRONËS SË PALUAJTSHME SHTETËRORE

Neni 40
[bookmark: _heading=h.wbmkvh83d3km]Disponimi i pronës së paluajtshme shtetërore
1. Disponimi i pronës së paluajtshme shtetërore kryhet nga organet dhe institucionet kompetente, në përputhje me dispozitat e këtij ligji, të Kodit Civil dhe të legjislacionit në fuqi, nëpërmjet procedurave konkurruese, përveç rasteve kur parashikohet ndryshe sipas legjislacionit në fuqi. 
2. Pronat e paluajtshme shtetërore mund të disponohen nëpërmjet formave të mëposhtme:
a) Privatizimit. Kalimi i pronës shtetërore në pronë private bëhet nëpërmjet formave të ndryshme të privatizimit, si: shitjes me ankand, ose tjetërsimit, sipas veprimeve juridike të kalimit të pronësisë së pasurive të paluajtshme, të përcaktuara në Kodin Civil të Republikës së Shqipërisë, përveç formës së kalimit të pronësisë nëpërmjet kontratës së dhurimit, në përputhje me legjislacionin në fuqi. Prona shtetërore mund të shkëmbehet me pasuri private nga organet kompetente për privatizimin. 
Kalimi i pronës shtetërore në private të bëhet edhe në funksion të planeve të përgjithshme vendore, me kushtin që pjesa shtetërore të mos jetë më e madhe se 20 për qind e pronës që do të zhvillohet, sipas kushteve dhe kritereve që përcaktohen me vendim të Këshillit të Ministrave. Vendimi i Këshillit të Ministrave, për këto raste, përcakton, gjithashtu, kushtet që duhet të plotësojnë kërkuesit e tjetërsimit me kontratë të pronës shtetërore, mënyrën e vlerësimit të pronës shtetërore, si dhe organet që përfshihen gjatë procesit dhe rolin e tyre.;
b) dhënies me qira ose me enfiteozë, apo sipas instituteve të tjera të dhënies së tagrave të përdorimit dhe të gëzimit  në bazë të Kodit civil ;
c) çdo forme tjetër të ligjshme disponimi mbi pasurinë e paluajtshme, të parashikuar nga Kodi Civil ose nga legjislacioni i posaçëm në fuqi. 
3. Rregullat e hollësishme për mënyrën e disponimit të pronës së paluajtshme shtetërore, organet kompetente, procedurat dhe kriteret, rastet e përjashtimit nga procedurat konkurruese, si dhe modelet tip të kontratave sipas formave të disponimit, miratohen me vendim të Këshillit të Ministrave.
4. Kur të tretët kërkojnë të fitojnë pronësinë mbi tokën në pronësi shtetërore përmes rregullit të përcaktuar në paragrafin e fundit të nenit 175 të Kodit Civil, vlera e tokës shtetërore për efekt të zbatimit të asaj dispozite do të llogaritet në bazë të llojit të pasurisë “truall” dhe do të shlyhet si e tillë.

Neni 41
Parimet e disponimit të pronës së paluajtshme shtetërore
Disponimi i pronës së paluajtshme shtetërore udhëhiqet nga parimet e mëposhtme:
a) mbrojtjes së interesit publik, sipas të cilit çdo vendimmarrje për disponimin e pronës së paluajtshme shtetërore duhet të sigurojë përparësinë e interesit publik dhe përputhshmërinë me funksionin social dhe ekonomik të pronës shtetërore 
b) transparencës dhe konkurrencës, sipas të cilit procedurat e disponimit të zhvillohen në mënyrë të hapur, të verifikueshme dhe konkurruese, duke garantuar akses dhe pjesëmarrje të barabartë për të gjitha subjektet që plotësojnë kriteret ligjore;
c) përdorimit ekonomik dhe eficient të pronës, sipas të cilit administrimi dhe disponimi i pronës shtetërore realizohet me qëllim që të arrihet shfrytëzimi optimal i saj, në përputhje me vlerën ekonomike dhe potencialin e zhvillimit;
ç) garantimit të të ardhurave për buxhetin e shtetit, sipas të cilit disponimi i pronës së paluajtshme shtetërore të realizohet në kushte që sigurojnë përfitimin financiar më të favorshëm dhe të qëndrueshëm për financat publike të shtetit;
d) barazisë së trajtimit të subjekteve, sipas të cilit regullat, kriteret dhe kushtet ligjore ndaj të gjithë subjekteve pjesëmarrëse në procedurat e disponimit të pronave të paluajtshme shtetërore, duhet të zbatohen në mënyrë të barabartë për të gjithë subjektet.

Neni 42
Monitorimi i disponimit të pronave të paluajtshme shtetërore
1. Monitorimi i kontratave që kanë si objekt disponimin e pronave të paluajtshme shtetërore, bëhet nga çdo organ publik që ka lidhur kontratën përkatës.
2. Organet publike kanë detyrimin e informimit të Agjencisë Shtetërore të Pronës për ecurinë e zbatimit të kontratave, përfshirë dhe rastet e ndryshimeve. 


Neni 43

Shembja e objekteve në funksion të zhvillimit

Kur pasuria shtetërore që përmban objekte apo ndërtesa shtrihet në gjurmën e projekteve për të cilat është miratuar leja e zhvillimit në përputhje me legjislacionin për planifikimin dhe zhvillimin e territorit, objektet dhe ndërtesat ekzistuese të ndodhura në këtë pasuri shemben në funksion të zhvillimit të projektit në përputhje me procedurat e parashikuara në legjislacionin për planifikimin dhe zhvillimin e territorit. Shpenzimet e shembjes, si dhe vlera kontabël e këtyre objekteve apo ndërtesave, përballohen nga subjekti zhvillues i projektit. Përcaktimi i vlerës kontabël sipas këtij neni bëhet nga ekspert/ë kontabël të emëruar për këtë qëllim nga ministri përgjegjës për ekonominë.



[bookmark: _heading=h.kp55882wem32]Neni 44
Përdorimi i pronave të paluajtshme shtetërore në bashkëpronësi
1. Pronat e paluajtshme shtetërore mund të përdoren në përputhje me këtë ligj dhe legjislacionin për zhvillimin e territorit, me qëllim realizimin e objektivave ekonomike, sociale ose funksioneve publike që justifikojnë ndërhyrjen shtetërore.
2. Kur mbi një pronë të paluajtshme shtetërore parashikohet vënia në përdorim sipas përcaktimeve të pikës 1 të këtij neni, ekzistojnë tituj pronësie ose të drejta reale të subjekteve private, organi publik kompetent për vënien në përdorim të pronës, realizon konsolidimin e saj, nëpërmjet individualizimit në terren të pjesëve takuese për secilin bashkëpronar, në funksion të projektit të zhvillimit të pasurisë.
3. Konsolidimi dhe individualizimi kryhen mbi bazën e aktit teknik-vlerësues, të hartuar nga një ekspert të licencuar në fushën e vlerësimit të pasurive të paluajtshme, i emëruar nga organi publik kompetent në përputhje me rregullat e emërimit të parashikuara me vendim të Këshillit të Ministrave. 
4. Pjesa e individualizuar në terren e subjektit privat në funksion të konsolidimit të pronës shtetërore, nuk mund të jetë më pak se pjesa ideale e subjektit privat sipas titullit të pronësisë dhe/ose të drejtës reale.
5. Për çdo diferencë negative të përcaktuar, organi publik përgjegjës për vënien në përdorim të pronës, kompenson në vlerë financiare subjektin privat. Kompensimi financiar duhet të përcaktohet para fillimit të përdorimit të pronës dhe të depozitohet në një llogari të posaçme bankare.
6. Akti teknik-vlerësues, së bashku me vendimin për miratimin e vënies në përdorim të pronës dhe akti administrativ i organit publik kompetent, përbëjnë dokumentacionin e nevojshëm për regjistrim pranë Agjencisë Shtetërore të Pronës. 
7. Rregullat e përgjithshme dhe procedurat për mënyrën se si kryhet individualizimi i pronave të paluajtshme në zbatim të kësaj dispozite, emërimin e ekspertëve, format e aktit teknik-vlerësues,kriteret e vlerësimit dhe procedurën e kompesimit financiar, përcaktohen me Vendim të Këshillit të Ministrave. 

KREU X
ANKIMI
Neni 45
Ankimi administrativ
1. Ndaj çdo vendimi të institucioneve përgjegjëse për disponimin e pronës së paluajtshme shtetërore, mund të paraqitet ankim administrativ nga çdo person i interesuar pranë strukturës përkatëse të institucionit.
2. Struktura përkatëse e ankimit, brenda 30 ditëve shqyrton ankimin dhe i njofton subjektit të interesuar vendimin.

Neni 46
Ankimi gjyqësor
1. Vendimi i strukturës përkatëse të ankimit sipas nenit 47 të këtij ligji, ankimohet në Gjykatën Administrative të Shkallës së Parë, sipas rregullave të parashikuara në ligjin për gjykatat administrative dhe gjykimin e mosmarrëveshjeve administrative.
2. Ndaj vendimit të Këshillit të Ministrave për revokimin e të drejtës së pronësisë njësive të vetëqeverisjes vendore, si dhe vendimit për shfuqizimin e të drejtës së përdorimit, mund të bëhet ankim pranë Gjykatës Administrative të Shkallës së Parë.


KREU XI
MONITORIMI

Neni 47
Raporti vjetor
1. Çdo institucion që monitoron kontratat e disponimit të pronave të paluajtshme sipas parashikimeve të këtij ligji, ka detyrimin e informimit në Agjencisë Shtetërore të Pronës, brenda muajit Janar të çdo viti.
2. Agjencia Shtetërore e Pronës i raporton Kryeministrit në mënyrë periodike çdo vit, mbi ecurinë e veprimtarisë dhe procedurat e kryera në zbatim të këtij ligji. 


KREU XII
DISPOZITA TË FUNDIT DHE KALIMTARE

Neni 48
Kundërvajtjet administrative
1. Përdorimi i pronës shtetërore nga institucionet shtetërore, si dhe njësitë e vetëqeverisjes vendore, në kundërshtim me qëllimin dhe destinacionin e parashikuar në vendimin e Këshillit të Ministrave përbën kundërvajtje administrative dhe dënohet me gjobë në masën 100 000 (njëqind mijë) lekë si dhe përbën shkak për shfuqizimin e të drejtës së përdorimit në përputhje me nenin 32, të këtij ligji.

Neni 49
Dispozita kalimtare
1. Procedurat e nisura para hyrjes në fuqi të këtij ligji do të vijojnë të trajtohen dhe përfundohen nga institucionet përgjegjëse që i kanë nisur, sipas dispozitave të këtij ligji.
2. Kontratat e lidhura dhe që janë në fuqi vijojnë të zbatohen dhe monitorohen nga organet publike përkatëse me të cilët janë lidhur kontratat, deri në përfundim të afatit të tyre.  
3. Institucionet përgjegjëse që kanë lidhur kontratat e qirasë, enfiteozës, shitjes, shkëmbimit të lidhura përpara hyrjes në fuqi të këtij ligji, duhet të përcjellin çdo dokument që lidhet me këto procedura dhe të aplikojnë për regjistrim, pranë Agjencisë Shtetërore të Pronës, brenda 60 ditëve nga hyrja në fuqi e këtij ligji. Në këto raste, nuk aplikohet kamatëvonesa për vonesë në aplikim për regjistrim. 

Neni 50
Miratimi i akteve nënligjore
1. Ngarkohet Këshilli i Ministrave që brenda 12 muajve nga hyrja në fuqi e këtij ligji, të miratojë aktet nënligjore sipas pikës 2, të nenit 14, pikës 2, të nenit 19, pikës 11, të nenit 38, pikës 3, të nenit 43, pikës 3 dhe pikës 8, të nenit 46 të këtij ligji.
2. Para miratimit, aktet nënligjore sipas këtij ligji, publikohen në Regjistrin e Njoftimit dhe Konsultimit Publik me qëllim konsultimin me publikun.


Neni 51
Shfuqizime
1. Ligji nr. 8743, datë 22.2.2001 “Për pronat e paluajtshme të shtetit”, i ndryshuar, shfuqizohet.
2. Ligji nr. 8744, datë 22.2.2001, “Për transferimin e pronave të paluajtshme publike të shtetit në njësitë e qeverisjes vendore”, i ndryshuar, shfuqizohet.
3. Akti normativ nr.4, datë 9.7.2008 i Këshillit të Ministrave “Për privatizimin dhe dhënien në përdorim shoqërive tregtare dhe institucioneve shtetërore të ndërmarrjeve apo objekteve të veçanta, mjeteve kryesore dhe mjeteve të xhiros së këtyre ndërmarrjeve”, i ndryshuar, miratuar me ligjin nr.9967, datë 24.07.2008, shfuqizohet.
4. Aktet nënligjore të miratuara në zbatim të ligjeve, sipas pikave 1, 2, 3 dhe 4 të këtij neni, qëndrojnë në fuqi deri në miratimin e akteve të reja nënligjore sipas dispozitave të këtij ligji.

Neni 52
Hyrja në fuqi
Ky ligj hyn në fuqi 15 ditë pas botimit në Fletoren Zyrtare.

